***4. számú melléklet***

# Térítési díj, tandíj befizetésére és visszafizetésére vonatkozó rendelkezések

A nemzeti köznevelésről szóló törvény és az iskola fenntartója által meghatározottak szerint a térítési díjak, tandíjak mértékét, a befizetés határidejét, az esetleges kedvezményeket tanévenként az igazgató határozza meg.

**A tanuló térítési díjat fizet:**

* az iskolában igénybevett étkezésért;
* a nem tanköteles tanuló az iskolában a tanulmányi követelmények nem teljesítése miatt az évfolyam második alkalommal történő megismétlésekor;
* a független vizsgáért;
* az érettségi bizonyítvány megszerzése vagy a tanulói jogviszony megszűnése után az érettségi vizsga, továbbá az adott vizsgatárgyból a tanulói jogviszony fennállása alatt az érettségi bizonyítvány megszerzése előtti sikertelen érettségi vizsga második vagy további javító- és pótló vizsgáért;
* a tanulói jogviszony megszűnése után megkezdett szakmai vizsga (ideértve a javító- és pótló vizsgát is), továbbá a tanulói jogviszony fennállása alatt megkezdett, de be nem fejezett szakmai vizsga esetén a második vagy további javítóvizsgáért.

**A tanuló tandíjat fizet:**

* a tanulmányi követelmények nem teljesítése miatt az évfolyam harmadik és további alkalommal történő megismétlésekor;
* a tanulói jogviszony keretében a második vagy további szakképesítésre való felkészüléskor, beleértve a második vagy további szakmai vizsgát, annak javító- és pótló vizsgáját
* a nevelési-oktatási intézményben a pedagógiai programhoz nem kapcsolódó nevelésért és oktatásért, valamint az ezzel összefüggő más szolgáltatásért.

A már befizetett térítési és tandíjak visszatérítésének igényét csak az intézmény vezetõjének címzett, részletes indoklással ellátott kérvényben lehet bejelenteni. Az igazgató a beadás napjától számított 10 napon belül bírálja el a kérvényt.

Ha a tanuló tanulói jogviszonya megszűnik, vagy ha az iskolából tartósan igazoltan hiányzik, vagy ha a térítési díjas foglalkozáson önhibáján kívül nem tud részt venni, akkor az előre befizetett térítési díj visszafizetéséről az iskola igazgatója dönt, a visszafizetésről pedig az iskola gazdasági vezetője gondoskodik.

Amennyiben a meghirdetett képzés, tanfolyam, foglalkozás az iskola hibájából elmarad, az iskola a beszedett térítési díjat, tandíjat a pénztárban visszafizeti.

Ha a tanuló önhibájából nem vesz részt a képzésen, tanfolyamon, foglalkozáson, a térítési díj, tandíj visszafizetésére nem tarthat igényt.